TOP ขึ้นที่หนึ่งด้านความยั่งยืนในอุตฯน้ำมัน-ก๊าซของโลกในอันดับ Gold Class
TOP ได้รับการประกาศจาก RobecoSAM ซึ่งเป็นผู้ทำการประเมินความยั่งยืนให้แก่ DJSI ให้ไทยออยล์เป็นที่หนึ่งด้านความยั่งยืนในอุตสาหกรรมน้ำมันและก๊าซของโลก เมื่อเปรียบเทียบกับบริษัทจดทะเบียนในอุตสาหรรมดังกล่าวทั่วโลกที่ได้รับเชิญเข้าร่วมการประเมินในครั้งนี้ และในการประเมินครั้งนี้ไทยออยล์ยังได้รับการจัดอันดับให้อยู่ในอันดับ Gold Class ติดต่อกันเป็นปีที่สามอีกด้วย 
21 ม.ค. 2559

นายอธิคม เติบศิริ ประธานเจ้าหน้าที่บริหารและกรรมการผู้จัดการใหญ่ บริษัท ไทยออยล์ จำกัด (มหาชน) หรือ TOP เปิดเผยว่า บริษัทขนาดใหญ่ของโลกกว่า 3,400 แห่ง ได้รับเชิญให้เข้าร่วมในการประเมินความยั่งยืนโดย RobecoSAM โดยแบ่งการประเมินออกเป็น 59 อุตสาหกรรม โดยในแต่ละอุตสาหกรรม บริษัทที่ได้คะแนนสูงสุดจะได้ชื่อว่าเป็น  The RobecoSAM Industry Leader กล่าวคือเป็นองค์กรที่ให้ความสำคัญต่อการจัดการความยั่งยืน อันเป็นวิธีการหนึ่งในการสร้างมูลค่าให้แก่ผู้มีส่วนได้เสียในระยะยาว โดยการเปิดรับโอกาสและบริหารจัดการความเสี่ยงให้ได้ดีที่สุดภายใต้กระแสการเปลี่ยนแปลงของโลกทั้งด้านเศรษฐกิจ สังคม และสิ่งแวดล้อม
 “ในปีนี้ RobecoSAM จัดอันดับให้ไทยออยล์เป็นที่หนึ่งด้านความยั่งยืนในอุตสาหกรรมน้ำมันและก๊าซของโลกต่อเนื่องเป็นปีที่สอง เนื่องจากมีความมุ่งมั่นขับเคลื่อนกลยุทธ์ของการพัฒนาอย่างยั่งยืน โดยมีการผลิตที่คำนึงถึงสภาพแวดล้อม และมีกลยุทธ์การพัฒนาอย่างยั่งยืนที่แข็งแกร่ง ยิ่งกว่านั้น ไทยออยล์ยังให้ความสำคัญกับการพัฒนาสังคมและชุมชนอย่างยั่งยืน และได้รับความไว้วางใจ รวมทั้งสามารถสร้างการมีส่วนร่วมกับชุมชนรอบโรงกลั่นได้อย่างเข้มแข็ง”นายอธิคม กล่าว
โดยบริษัทยังได้รับการประเมินว่ามีความมุ่งมั่นดำเนินการตามแผนแม่บทการพัฒนาเพื่อความยั่งยืนปี 2557-2561 ซึ่งครอบคลุมหลายด้าน ดังเช่นแนวทางการปกป้องสิ่งแวดล้อม การเติบโตทางเศรษฐกิจ และการยกระดับคุณภาพชีวิตของสังคม ซึ่งไทยออยล์ได้สนับสนุนการลดการปล่อยก๊าซเรือนกระจกโดยการเพิ่มการผลิตและจำหน่ายไบโอดีเซล รวมทั้งโครงการเพิ่มประสิทธิภาพการใช้พลังงานในกระบวนการผลิต และการเปลี่ยนหัวเผาเชื้อเพลิงอุตสาหกรรมเป็นชนิดที่ปล่อยก๊าซออกไซด์ของไนโตรเจนในระดับต่ำมาก
นอกจากนี้ ไทยออยล์ถือว่าพนักงานเป็นฟันเฟืองหลักที่ขับเคลื่อนธุรกิจสู่ความสำเร็จจึงมุ่งมั่นพัฒนาศักยภาพของพนักงาน ความเป็นผู้นำ และการอบรมเป็นสำคัญ ทั้งยังมีการพัฒนากระบวนการผลิต คุณภาพผลิตภัณฑ์ และความปลอดภัยในการส่งมอบผลิตภัณฑ์อย่างต่อเนื่อง เป็นผลให้ไทยออยล์มีฐานลูกค้าเพิ่มขึ้น
สำหรับประเทศไทยมี 3 บริษัทใน 3 อุตสาหกรรม ที่ RobecoSAM จัดอันดับให้เป็นผู้นำของอุตสาหกรรมนั้นๆ (RobecoSAM Industry Leader 2016) ไทยออยล์มีความภาคภูมิใจที่ได้รับการประเมินให้เป็นที่หนึ่งในอุตสาหกรรมน้ำมันและก๊าซของโลก ซึ่งแสดงให้เห็นถึงความเชื่อมั่นจากกลุ่มนักลงทุนต่อความสามารถของบริษัทฯ ในการสร้างผลตอบแทนที่มั่นคงและต่อเนื่องในระยะยาว
 